2 mans in hof ná aktivis se skietdood | Netwerk24
2 mans in hof ná aktivis se skietdood
Deur Cara-Lee Dorfling 03 Januarie 2020 16:12
Twee mans het Vrydag vlugtig in die landdroshof in Motherwell, Port Elizabeth, verskyn ná die moord op ’n anti-apartheidsaktivis.
Peter Sample (62) is op Oukersaand by sy huis in Zwide vermoor.
Hy was, luidens ’n verklaring van die ANC in die Oos-Kaap, saam met die aktiviste Tokyo Sexwale en Harry Gwala op Robbeneiland in die tronk.
Volgens die polisie is Sample twee keer in die kop geskiet.
Hulle het Maandag inligting oor die moord opgevolg en Simthembile Ntlokwana (28) en Siyabulela Mraji (25) ná ’n kort jaagtog in KwaZakhele vasgetrek.
Ntlokwana en Mraji is volgens die polisie twee van die drie mans wat Sample op 24 Desember by sy huis in Higastraat besoek het.
Kol. Priscilla Naidu, polisiewoordvoerder, sê die drie mans het glo beweer Sample het gesteelde luidsprekers gekoop.
“Die mans het die huis verlaat, later teruggekeer en hom geskiet. Hulle het met sy televisiestel gevlug.”
Verder word beweer ’n rooi Bantam-bakkie het verby Sample se huis gery terwyl die drie mans op die vlug geslaan het.
“Die verdagtes het op die bakkie geskiet. Die bestuurder is in sy linkerhand gewond en sy passasier, sy vrou, in haar regtervoet. Hulle het uit die bakkie geklim en die verdagtes het in die bakkie gevlug,” sê Naidu.
Die verdagtes is ses dae later aangekeer.
Hul saak is tot 9 Januarie vir ’n formele aansoek om borgtog uitgestel.
Meer oor: Motherwell